Diari Oficial de la Generalitat Valenciana


Sumari del DOGV 7044, del 12-06-2013 (2013/6140)

DECRET 71/2013, de 7 de juny, del Consell, pel qual es modifica l'estatut de l'entitat Ferrocarrils de la Generalitat Valenciana, aprovat pel Decret 144/1986, de 24 de novembre, del Consell.
----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/06/07/71/dof/vci/html**

### Dades del document

Número de DOGV
:   7044

Data del DOGV
:   12-06-2013

Secció del DOGV
:   I. DISPOSICIONS GENERALS

Número del document
:   2013/6140


Data del document
:   07-06-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Ferrocarrils de la Generalitat Valenciana
    * transport ferroviari
    * empresa pública
    * transport públic
    * transport terrestre
    * transport col·lectiu
    * reglament intern
    * legislació

DECRET 71/2013, de 7 de juny, del Consell, pel qual es modifica l'estatut de l'entitat Ferrocarrils de la Generalitat Valenciana, aprovat pel Decret 144/1986, de 24 de novembre, del Consell. [2013/6140]  
PREÀMBUL  
  
La Unió Europea s'ha marcat com a objectiu tindre servicis de transport públic segur, eficient i d'alta qualitat per als seus ciutadans. En este sentit, la Comissió Europea va proposar un nou reglament l'any 2000, modificat el 2002. No obstant això, no es va arribar a un compromís, i es va introduir una proposta revisada l'any 2005 que, finalment, es va convertir en el Reglament (CE) número 1370/2007, de 25 d'octubre, del Parlament Europeu i del Consell, sobre els servicis públics de transport de viatgers per ferrocarril i carretera, i pel qual es deroguen els reglaments (CEE) número 1191/69 (CEE) i número 1107/70, del Consell.  
El Reglament (CE) número 1370/2007 definix un nou escenari per als servicis públics de transport, amb la ferma consideració de tractar-los com un servici públic coherent amb les potestats genèriques de les administracions d'ordenació i gestió i obert a la selecció del millor operador, ja siga públic o privat, que l'eficiència i l'interés general aconsellen en cada cas. En eixe marc es va aprovar la Llei 6/2011, d'1 d'abril, de la Generalitat, de Mobilitat de la Comunitat Valenciana, el títol de la qual enllaça la rica tradició del nostre ordenament jurídic amb l'esmentat Reglament 1370/2007. Entre les principals novetats del mencionat reglament comunitari està l'obligatorietat que qualsevol concessió de servici de transport o establiment de la seua prestació haja de tindre el suport d'un contracte en els termes de l'article 3.1, encara que s'admeta també que el mencionat contracte podrà consistir en una decisió adoptada per l'autoritat competent que revista la forma d'acte legislatiu o reglamentari o que es confie la prestació d'eixos servicis a un operador intern. En eixe àmbit l'esmentat Reglament (CE) número 1370/2007 preveu la figura dels denominats operadors interns i són considerats d'esta manera aquelles entitats jurídicament diferenciades sobre les quals l'autoritat competent exercix un control semblant al que s'exercix sobre els seus mateixos servicis; estos operadors interns han d'exercir la seua activitat de transport públic de passatgers en l'interior de l'autoritat competent.  
Per la Llei 4/1986, de 10 de novembre, de la Generalitat, es va crear l'entitat de dret públic Ferrocarrils de la Generalitat Valenciana, i es va establir en la disposició final primera que el seu estatut es regularia mitjançant un decret.  
En compliment del mandat contingut en la disposició final primera, es va aprovar l'estatut que regix l'entitat Ferrocarrils de la Generalitat Valenciana per mitjà del Decret 144/1986, de 24 de novembre, del Consell, actualment en vigor, amb les modificacions introduïdes pels decrets 137/2011, de 7 d'octubre i 160/2012, de 19 d'octubre, ambdós del Consell.  
Ni en la llei, ni en el seu estatut apareix expressament la condició d'operador intern de Ferrocarrils de la Generalitat Valenciana amb relació a l'autoritat competent, ja que no hi havia, en aquella data, normativa que així ho exigira. No obstant això, és notori que es complixen en la mencionada entitat els requisits exigits tant pel Reglament (CE) número 1370/2007, com pel Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, que són:  
1. L'article 1 de l'estatut establix que Ferrocarrils de la Generalitat Valenciana (abreviadament FGV) és una entitat de dret públic, amb personalitat jurídica pròpia i independent de la personalitat jurídica de la Generalitat, subjecta a l'ordenament jurídic privat i que gaudix d'organització autònoma, patrimoni propi i plena capacitat per a l'exercici dels seus fins. La relació amb el Consell es realitzarà a través de l'aleshores denominada Conselleria d'Obres Públiques, Urbanisme i Transports, en els termes establits en este estatut.  
Es tracta, per tant, d'una entitat que la jurisprudència comunitària tipifica com a «in leone providing».   
  
2. L'article 5 de la Llei 4/1986, de 10 de novembre, de la Generalitat, per la qual es va crear l'entitat Ferrocarrils de la Generalitat Valenciana, establix com a òrgan rector d'esta un consell d'administració els membres del qual són nomenats pel Consell.  
Per tot el s'ha exposat i a fi d'adaptar l'estatut de l'entitat Ferrocarrils de la Generalitat Valenciana a la nova realitat social existent i, en particular, al que regulen el Reglament (CE) número 1370/2007 i el que establix l'article 24.6 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, a proposta de la consellera d'Infraestructures, Territori i Medi Ambient, i amb la deliberació prèvia del Consell, en la reunió del dia 7 de juny de 2013,  
  
DECRETE  
  
Article únic. Modificació de l'estatut de l'entitat Ferrocarrils de la Generalitat Valenciana, aprovat pel Decret 144/1986, de 24 de novembre, del Consell  
S'aprova la modificació de l'article 1 de l'estatut de l'entitat Ferrocarrils de la Generalitat Valenciana, aprovat pel Decret 144/1986, de 24 de novembre, del Consell, que queda redactat segons es transcriu en l'annex.  
  
DISPOSICIÓ ADDICIONAL  
  
Única. Dotació econòmica  
El compliment i desplegament posterior d'este decret no tindrà cap incidència en la dotació de tots i cada un dels capítols de gasto assignats a la conselleria competent en matèria de transports i, en tot cas, haurà de ser atés amb els mitjans personals i materials de Ferrocarrils de la Generalitat Valenciana.  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 7 de juny de 2013  
  
El president de la Generalitat,  
ALBERTO FABRA PART  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX  
Nova redacció de l'article 1 de l'estatut de l'entitat Ferrocarrils de la Generalitat Valenciana, aprovat pel Decret 144/1986, de 24 de novembre, del Consell  
  
«Article 1. Naturalesa  
Ferrocarrils de la Generalitat Valenciana (abreviadament, FGV) és una entitat de dret públic, amb personalitat jurídica pròpia i independent de la personalitat jurídica de la Generalitat subjecta a l'ordenament jurídic privat i que gaudix d'organització autònoma, patrimoni propi i plena capacitat per a l'exercici dels seus fins. Tindrà a tots els efectes la consideració de mitjà propi o operador intern del transport ferroviari/tramviari de la Generalitat.  
La relació amb el Consell es realitzarà a través de la conselleria amb competències en matèria de transport, en els termes establits en este estatut».


Còpia Permalink ELI